ປະທານສະພາແຫ່ງຊາດ ຫງວຽນຊິງຮຸ່ງ ຕ້ອນຮັບປະທານສະມາຄົມມິດຕະພາບການຕ່າງປະເທດປະຊາຊົນ ຈີນ
(ທ່ານປະທານສະພາແຫ່ງຊາດ ຫງວຽນຊິງຮຸ່ງ ຕ້ອນຮັບ
ປະທານສະມາຄົມມິດຕະພາບການຕ່າງປະເທດ ປະຊາຊົນຈີນ)
ຕອນເຊົ້າວັນທີ 24/12, ຢູ່ປັກກິງ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ໃຫ້ການຕ້ອນຮັບທ່ານນາງປະທານສະມາຄົມມິດຕະພາບການຕ່າງປະເທດປະຊາຊົນຈີນ ລິ໋ສຽວລິ໋ນ ແລະ ຊົງຄຸນວຸດທິມິດຕະພາບຈີນ. ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ຕີລາຄາສູງການປະກອບສ່ວນຂອງສະມາຄົມມິດຕະພາບການຕ່າງປະເທດປະຊາຊົນຈີນ ທີ່ມີຕໍ່ນ້ຳໃຈມິດຕະພາບລະຫວ່າງຫວຽດນາມ - ຈີນ, ພ້ອມທັງເຊື່ອໝັ້ນວ່າ ສະມາຄົມ ແລະ ບັນດາຊົງຄຸນວຸດທິມິດຕະພາບຈີນ ຈະສືບທອດມູນເຊື້ອ, ສືບຕໍ່ປະກອບສ່ວນຢ່າງຕັ້ງໜ້າ ແລະ ມີປະສິດທິຜົນໃຫ້ແກ່ການພົວພັນຮ່ວມມືລະຫວ່າງ 2 ປະເທດ. ທ່ານປະທານສະພາແຫ່ງຊາດ ຢືນຢັນວ່າ, ການນຳ 2 ພັກ, 2 ລັດ ຍາມໃດກໍມານະພະຍາຍາມເພື່ອຜົນປະໂຫຍດຂອງປະຊາຊົນ 2 ປະເທດ. ການຢ້ຽມຢາມຈີນ ຄັ້ງນີ້ຂອງຄະນະຜູ້ແທນຂັ້ນສູງຫວຽດນາມ ເພື່ອແນໃສ່ຢືນຢັນທັດນະທະສະເໝີຕົ້ນສະເໝີປາຍຂອງຕົນທີ່ປາດຖະໜາຢາກຊຸກຍູ້ການພົວພັນຮ່ວມມືຍຸດທະສາດຮອບດ້ານລະຫວ່າງຫວຽດນາມ - ຈີນ ໃຫ້ນັບມື້ນັບມີປະສິດທິຜົນ, ແທດຈິງ.
ສ່ວນທ່ານນາງປະທານສະມາຄົມມິດຕະພາບການຕ່າງປະເທດປະຊາຊົນຈີນ ລິ໋ສຽວລິ໋ນ ຢືນຢັນວ່າ, ນຳ້ໃຈມິດຕະພາບຫວຽດນາມ - ຈີນ ໂດຍບັນດາລຸ່ນກ່ອນໆເພີ່ມພູນຄຸນສ້າງ ຍາມໃດກໍໄດ້ຮັບການຮັກສາ ແລະ ເພີ່ມພູນຄຸນສ້າງຈາກລຸ່ນຕ່າງໆຂອງ 2 ປະເທດ. ນີ້ກໍແມ່ນໜ້າທີ່ຮັບຜິດຊອບຂອງສະມາຄົມມິດຕະພາບການຕ່າງປະເທດປະຊາຊົນຈີນ, ຢືດໝັ້ນຮັກສາການພົວພັນທີ່ເປັນມູນເຊື້ອນີ້, ເພື່ອຜົນປະໂຫຍດລວມຂອງປະຊາຊົນ 2 ປະເທດ.
ຕາມແຜນການ, ຕອນບ່າຍວັນທີ 24/12, ທ່ານປະທານສະພາແຫ່ງຊາດ ມີການເຈລະຈາກັບປະທານສະພາແຫ່ງຊາດຈີນ ແລະ ລົງນາມໃນຂໍ້ຕົກລົງຮ່ວມມືລະຫວ່າງ 2 ສະພາແຫ່ງຊາດ; ພົບປະເຈລະຈາກັບປະທານສະພາປຶກສາການເມືອງຈີນ.
(ແຫຼ່ງຄັດຈາກ VOV)